Proġett pilota immirat għaż-żgħażagħ ser ifittex li jaħdem fost iz-żgħażagħ fil-komunità. Paceville u l-ibliet tal-Kottonera intgħażlu mill-Aġenzija Żgħażagħ għal proġett pilota maħsuba biex youth workers professjonali jilħqu ż-żgħażagħ fil-komunità. L-iskop hu li ż-żagħżagh jingħataw l-għajnuna li jkunu jeħtieġu mhux neċessarjament f’postijiet tradizzjonali bħall-youth centers. Miriam Theuma li qed tikkordina l-proġett qalet li ż-żagħżagħ li ma jmorrux postijiet tradizzjonali bħall-youth centers għandhom ikollhom iċ-ċans li jkunu ggwidati minn nies professjonali. “Aħna norganizzaw laqgħat maż-żgħażagħ fiċ-ċentri, l-għaqdiet u l-iskola pereżempju,” spjegat Miriam Theuma, “dan il-kunċett huwa li aħna se nitilqu dawn il-binjiet u noħorġu barra – fejn hemm iż-żgħażgħ normalment ma jixtiqux li jkunu parti minn xi istituzzjoni u minn hemm waqt li qegħdin barra naħdmu magħhom”. Konsulenti mir-Renju Unit, l-Olanda u r-Rumanija li qed jiggwidaw lill-youth workers Maltin ltaqgħu mas-segretarju parlamentari għaż-żagħżagħ Chris Aguis. Dr Brian Balton li jmexxi proġett simili fl-Ingilterra qal li l-potenzjal ta’ ħafna żagħżagħ jistghu jigi zvilupat b’dan il-programm. Mal-€150,000 minn fondi tal-Unjoni Ewropea se jintużaw għal dan il-proġett.